Imtella' Novembru 2, 2020 - Aġġornata 2 Ta' Novembru, 2020 8:19pm Serb ġie arrestat fl-Imsida wara li l-Pulizija għamlu sitt sigħat u nofs ta' negozjati miegħu bit-tama li r-raġel, li kien armat, iċedi bil-kelma t-tajba. Il-Pulizija qalu li r-raġel ma kkoperax u kellhom jidħlu bil-forza fl-appartment tiegħu fejn sabuh b'pistola u senter ikkargati. Ġewwa nstabu mijiet ta' skrataċ u diversi armi bħal skieken u xwabel. Television Malta għandu filmati esklussivi tal-operazzjoni kollha u dalgħodu tkellem ma' Misidjan, Alan Abela Wedge li rrakkonta kif ra lir-raġel isabbat fuq il-karozza tiegħu, irrapporta lill-Pulizija u minn hemm bdiet operazzjoni delikata. "Konna qed nippreparaw għall-ikla ta' filgħaxija u bdejna naraw kommossjoni mhux tas-soltu. Ittawalna barra u nara lil xi ħadd, dar-raġel joqgħod faċċata tiegħi ftit l-isfel, b'xi ħaġa twila f'idejh u jsabbat u jgħajjat b'lingwa barranija, litterlament jagħmel ħsara fil-karozza tiegħi. Għandi l-mud guard mgħaffeġ, spray fuq il-bonnet, spray fuq in-number plate, kissirli l-mera ukoll." Alan Abela Wedge joqgħod kantuniera 'l bogħod minn Triq il-Qrejten fl-Imsida. Ma' Television Malta rrakkonta kif kollox żviluppa il-Ħadd għall-ħabta tas-sebgħa u nofs ta' filgħaxija, u malli ra dawk ix-xeni quddiem għajnejh ċempel l-għassa tal-Pulizija. Is-Sur Abela Wedge qal li qajla kien jaf lir-raġel. "Kont narah barra konna nsellmu lil xulxin u nibqgħu għaddejjin, kont nipparkja quddiemu sena sħiħa ħafna drabi – qatt ma kellna inkwiet." Ikkonferma li l-Pulizija waslu fuq il-post minnufih. Stqarrija uffiċċjali tal-korp qalet li apparti l-ħsara f'vettura privata, ir-rapporti li rċevew semmew ukoll li r-raġel, li hu mis-Serbja u għandu 38 sena, allegatament kien qed jhedded xi persuni bi skieken. Pulizija mir-Rapid Intervention Unit u tad-Distrett sabu li r-raġel – Srdjan Stevanovic – kien daħal fl-appartament li Television Malta hu nfurmat ilu mikri għandu sena. Il-Pulizija spjegaw li meta ħabbtu fuq il-bieb, ir-raġel fetaħ u beda jxejjer sikkina mdaqqsa. Wara, hu kkarga senter u ppontah fid-direzzjoni tal-Pulizija u beda jhedded li se jispara fuqhom. Iffaċċjati b'din is-sitwazzjoni, intalbet aktar assistenza tal-Pulizija u t-toroq tal-madwar ingħalqu. F'dan il-mument bdew negozjati mar-raġel biex iċedi u jagħti ruħu f'idejn il-Pulizija. Waqt li kienu għaddejjin in-negozjati, ir-raġel deher jimxi fl-appartament u anke fil-bitħa b'pistola kkargata f'idu. Fir-residenza kien hemm 3 iklieb perikolużi. Minħabba li s-sitwazzjoni kienet delikata, waslu fuq il-post Pulizija mill-Ispecial Intervention Unit. In-negozjati mar-raġel baqgħu għaddejjin għal diversi sigħat, bil-għan li jċedi u joħroġ mir-residenza bil-kwiet. Il-Pulizija qalu li r-raġel ma kkoperax. Fuq il-post għal xi ħin kien hemm il-Kummissarju tal-Pulizija Angelo Gafa. Ġirien tal-appartament qalu li semgħu lir-raġel jgħajjat mal-Pulizija li llum hu se jmut u se joqtolhom kollha. Ftit qabel is-sagħtejn ta' filgħodu, il-Pulizija taw is-salt u daħlu fir-residenza fejn sparaw tiri vojta li jagħmlu ħoss u dawl qawwi, bis-Serb iddiżorjenta ruħu u ġie arrestat. F'dan il-ħin, wieħed mill-klieb attakka lill-Pulizija li sparaw żewġ tiri u laqtu lill-kelb tar-razza pitbull. Uffiċjali tad-Dipartiment tal-Ħarsien tal-Annimali li kienu fuq il-post ħadu l-kelb biex jiddewwa u ġabru wkoll liż-żewġt' iklieb l-oħra. Ebda persuna ma ndarbet. Il-Pulizija qalu li fl-arrest, Srdjan Stevanovic instab fuq is-sodda u f'idejh kellu senter u pistola kkargati. Fi tfittxija fir-residenza fejn kien hemm stat qawwi ta' telqa u ħmieġ, il-Pulizija sabu mijiet ta' skrataċ, 10 oġġetti oħra bejn skieken u xwabel, u armi bil-ponta magħmlulin mill-injam. Is-Serb mhux wiċċ ġdid mal-Pulizija tant li tressaq il-qorti fuq akkużi dwar droga u pussess ta' passaporti foloz. Tnax-il sena ilu kien ġie ddeportat lejn pajjiżu. Il-Maġistrat tal-Għassa, Neville Camilleri, qed imexxi inkjesta. L-investigazzjonijiet qed jitmexxew minn uffiċċjali mill-Iskwadra tar-Reati Vjolenti u l-Pulizija tad-Distrett. Srdjan Stevanovic huwa r-raġel li allegatament hedded lill-Pulizija b'arma tan-nar